Na temelju članka 104. st. 5. Zakona o komunalnom gospodarstvu (Narodne novine, broj [68/18](https://www.zakon.hr/cms.htm?id=35769), [110/18](https://www.zakon.hr/cms.htm?id=35765), [32/20](https://www.zakon.hr/cms.htm?id=43441)), članka 35. Zakona o lokalnoj i područnoj (regionalnoj) samoupravi (Narodne novine, broj [33/01](https://www.zakon.hr/cms.htm?id=260), [60/01](https://www.zakon.hr/cms.htm?id=261), [129/05](https://www.zakon.hr/cms.htm?id=262), [109/07](https://www.zakon.hr/cms.htm?id=263), [125/08](https://www.zakon.hr/cms.htm?id=264), [36/09](https://www.zakon.hr/cms.htm?id=265), [150/11](https://www.zakon.hr/cms.htm?id=267), [144/12](https://www.zakon.hr/cms.htm?id=268), [19/13](https://www.zakon.hr/cms.htm?id=285), [137/15](https://www.zakon.hr/cms.htm?id=15727), [123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763), [144/20](https://www.zakon.hr/cms.htm?id=46702)) i članka 40. Statuta Grada Makarske (Glasnik Grada Makarske broj 3/21) Gradsko vijeće Grada Makarske na\_\_\_sjednici održanoj dana \_\_\_\_\_\_\_\_\_\_\_\_\_ 2022.g. donosi

**ODLUKU**

**o izmjenama i dopunama Odluke o postavljanju oznaka, uređaja i urbane opreme na području kulturno povijesne cjeline grada Makarske**

U Odluci opostavljanju oznaka, uređaja i urbane opreme na području kulturno povijesne cjeline grada Makarske (Glasnik Grada Makarske, br. 8/2022) daju se sljedeće izmjene i dopune:

**Članak 1.**

Naslov iznad članka 12. "Vitrine" mijenja se i glasi: "Izlozi", a članak 12. mijenja se i glasi:

"Za izloge poslovnih prostora mogu se koristiti samo postojeći otvori, bez širenja istih i bez otvaranja novih.

Izlozi moraju biti tehnički i estetski oblikovani, a vlasnik odnosno korisnik poslovnog prostora dužan ih je držati urednima i čistima.

Izlozi mogu biti osvijetljeni samo iz poslovnog prostora, isključivo toplom led rasvjetom od 2700 kv do maksimalno 3000 kv, na način da izravno ne obasjavaju javnoprometnu površinu.

Za blagdane i prigodne manifestacije izlozi mogu biti prigodno uređeni.

Vlasnik odnosno korisnik poslovnog prostora ne smije u izlogu držati ambalažu ili skladištiti robu.

Vlasnik odnosno korisnik poslovnog prostora ne smije izlagati robu izvan izloga i poslovnog prostora.

Zabrana iz prethodnog stavka ne odnosi se na vlasnike, odnosno korisnike poslovnog prostora u kojem se prodaje živo cvijeće.

Zabranjeno je postavljanje vitrina s izloženim proizvodima izvan poslovnog prostora, bilo postavljanjem vitrina na vratnice poslovnog prostora, na pročelje zgrade ili na bilo koji drugi način izlaganje robe izvan poslovnog prostora.

Zabranjeno je postavljanje izložbenih ormarića na vratnice, kao i na pročelja zgrada."

**Članak 2.**

Članak 22. stavak 1. mijenja se i glasi:

"Posude za biljke-pitari moraju biti primjerene veličine, boje i jednostavnog oblika, od prirodnih materijala (kamen, teracotta, beton, metal i sl.). Za ograđivanje ugostiteljskih terasa-štekata mogu se koristiti posude za biljke-pitari, koje se postavljaju isključivo unutar odobrene javne površine. Nije dozvoljeno ograđivanje ugostiteljskih terasa-štakata posudama za biljke-pitarima ako se neposredno uz tu ugostiteljsku terasu-štekat ne nalazi ugostiteljska terasa-štekat drugog ugostiteljskog objekta. Ispred ulaza u poslovni prostor, sa svake strane ulaza, može se dozvoliti postavljanje najviše jedne posude za biljke, ali samo ako to ne ometa slobodan prolaz. Biljke se moraju održavati urednima."

**Članak 3.**

U članku 40. iza stavka 1. dodaju se stavci 2. i 3. koji glase:

" Na otvorima poslovnih prostora ne dozvoljava se izvedba punih vratnica, kao vrata od konobe, kao ni izvedba punih rolo vrata (kao rolete). Iznimno se dozvoljava izvedba mrežastih rolo vrata.

Na pojedinačno registriranim kulturnim dobrima dozvoljava se isključivo povijesna stolarija.“

**Članak 4.**

U članku 42. stavku 2. iza riječi: „pročelja“ briše se zarez i tekst: "izuzev u zoni vratnica dok je poslovni prostor otvoren“.

**Članak 5.**

U članku 50. stavak 2. podstavak 2. iza broja "40." dodaje se tekst: "stavak 1.".

**Članak 6.**

Ova Odluka o izmjenama i dopunama Odluke o postavljanju oznaka, uređaja i urbane opreme na području kulturno povijesne cjeline grada Makarske stupa na snagu osmoga dana od dana objave u Glasniku Grada Makarske.

KLASA: 023-05/22-02/1

URBROJ:2181-6-05-01-22-6

Makarska, \_\_\_\_\_\_\_\_\_\_\_\_\_\_\_ 2022.g.

PREDSJEDNICA GRADSKOG VIJEĆA

Gordana Muhtić, dipl.iur.

**O b r a z l o ž e n j e**

Pravni temelj za donošenje predložene odluke je članak 104. Zakona o komunalnom gospodarstvu (Narodne novine, broj 68/18, 110/18 i 32/20) kojim je propisano da, u svrhu uređenja naselja te uspostave i održavanja komunalnog reda u naselju, predstavničko tijelo jedinice lokalne samouprave donosi odluku o komunalnom redu kojom se, između ostalog, propisuje:

* uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih ili pravnih osoba, u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta.
* način uređenja i korištenja površina javne namjene i zemljišta u vlasništvu jedinice lokalne samouprave za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama.

Nadalje stavkom 5. članka 104. citiranog Zakona propisano je da se sadržaj odluke o komunalnom redu, može propisati i s više odluka.

Prilikom nadzora nad provedbom Odluke opostavljanju oznaka, uređaja i urbane opreme na području kulturno povijesne cjeline grada Makarske uočena su određena postupanja pojedinih korisnika poslovnih prostora koja nisu prihvatljiva za područje stare gradske jezgre, a na koja je, između ostalog, ukazao i nadležni konzervatorski odjel u Splitu, te se stoga, zbog

onemogućavanja postupanja koja nisu prihvatljiva, predloženom Odlukom mijenjaju i dopunjuju pojedine odredbe Odluke opostavljanju oznaka, uređaja i urbane opreme na području kulturno povijesne cjeline grada Makarske i to u dijelu koji se odnosi na izlaganje robe izvan poslovnog prostora, na otvore poslovnih prostora, te na postavljanje posuda za biljke-pitare.

Slijedom navedenog, predlaže se Gradskom vijeću usvajanje predložene Odluke.

Gradonačelnik

dr.sc. Zoran Paunović