Na temelju članka 8. Odluke o javnim priznanjima Grada Makarske („Glasnik Grada Makarske“, broj 14/22) Gradsko vijeće Grada Makarske na \_\_. sjednici održanoj dana \_\_.kolovoza 2022. godine donosi

**O D L U K U**

**o dodjeli Nagrade Grada Makarske za 2022. godinu**

Članak 1.

Nagrada Grada Makarske za 2022. godinu dodjeljuje se:

1. German Leger
2. Marino Srzić

Članak 2.

Nagrada Grada Makarske za 2022. godinu uručit će Gradonačelnik dobitnicima iz članka 1. ove Odluke, na svečanoj sjednici Grada Makarske povodom Dana Grada.

Članak 3.

Ova Odluka stupa na snagu osmog dana od dana objave u "Glasniku Grada Makarske".

KLASA: 021-05/22-50/1

URBROJ: 2181-6-02-1-22-2

Makarska,\_\_. kolovoz 2022.g.

Predsjednica Gradskog vijeća

Gordana Muhtić, dipl.iur.

**O b r a z l o ž e n j e**

**I. PRAVNI TEMELJ**

Pravni temelj za donošenje Odluke o dodjeli Nagrade Grada Makarske sadržan je u odredbi članka 14. Statuta Grada Makarske („Glasnik Grada Makarske“, broj 3/21) kojim je propisana nadležnost Gradskog vijeća Grada Makarske, te članka 15. Odluke o javnim priznanjima Grada Makarske („Glasnik Grada Makarske“, broj 14/22) kojom je Gradsko vijeće Grada Makarske ovlašteno donijeti Odluku o dodjeli Nagrade Grada Makarske.

**II. OSNOVNA PITANJA I OCJENA STANJA**

Gradsko vijeće Grada Makarske donijelo je Odluku o javnim priznanjima Grada Makarske kojom se uređuju uvjeti za dodjelu javnih priznanja, broj, kriterij i postupak njihove dodjele. Navedenom Odlukom su također uređeni uvjeti, kriteriji i postupak za dodjelu Nagrade Grada Makarske.

Odlukom je utvrđeno da se Nagrada Grada Makarske dodjeljuje građanima Grada Makarske i drugim osobama koje rade na području grada Makarske, radnim skupinama, trgovačkim društvima, ustanovama, vjerskim zajednicama, udrugama građana i drugim pravnim osobama za najviše zasluge i postignute rezultate u teorijskom i praktičnom radu u promicanju znanosti, gospodarstva, prosvjete, kulture, umjetnosti, sporta, zdravstva, socijalne skrbi i svih drugih područja društvenog života u Gradu Makarskoj. Nagrada Grada Makarske može se dodijeliti i stranim državljanima, gradovima prijateljima, međunarodnim organizacijama i organizacijama drugih država ili njihovim tijelima u znak priznanja za uspješnu i korisnu suradnju s Gradom Makarska, te njihov doprinos samostalnosti Republike Hrvatske i kao zahvala za značajno humanitarno djelovanje za vrijeme Domovinskog rata.

1. **German Leger**

Još od 1987.godine, kao pročelnik za sport grada Steina, započinje raditi na razmjeni djece između HRNK Zmaj i FC Stein. U najtežim trenutcima za Republiku Hrvatsku i Grad Makarsku organizira prikupljanje pomoći za sve izbjegle i prognane kao i naše sugrađane koji su se našli u teškoj socijalnoj situaciji. Osobno je sudjelovao u dovoženju humanitarne pomoći, a u jednom od kontigenata vozila posebno je obradovao našu djecu brojnim poklonima koje su maleni prijatelji i njihove obitelji u gradu Steinu i okrugu Fürth pripremili za djecu u Makarskoj. Posebno se pamti jedan od njegovih dolazaka u najžešćim danima Domovinskog rata kada je za makarsku djecu dovezao školski pribor i dresove, kao i vatrogasnu opremu za DVD Makarska. Od 1995. pa do 2004. nogometni klubovi razmjenjuju djecu te je prema službenoj evidenciji u Njemačkoj boravilo preko 400 djece sa našeg područja. U navedenom razdoblju, također zahvaljujući njegovom angažmanu, u Steinu i Nürnbergu gostovale su klape Adrion, Murtela i Srdela, kao i makarski slikari čime je German Leger pomagao predstavljanju Makarske kao turističke destinacije.

I danas, iako u mirovini, i dalje nastavlja raditi za na povezivanju udruga dvaju gradova, posebno se zalažući za suradnju gradskih društava Crvenog križa Makarske i Steina.

1. **Marino Srzić**

Marino Srzić, djelatnik Gradske knjižnice Makarska, posebno se istakao dugogodišnjim radom na očuvanju kulturne i lokalne pučke baštine koji je nesebično dijelio s građanima objavljujući kolumne u lokalnom listu Makarska kronika te sudjelujući aktivno u brojnim gradskim manifestacijama. Svojim znanjem i ustupanjem podataka iz bogate arhive fotografija i dokumenata vezanih za povijest Makarske pomogao je u oživljavanju tradicionalnih događanja i promociji našeg grada.

Svoj dugogodišnji rad okrunio je sa dvije knjige od iznimnog značaja za Grad Makarsku. 2017. objavljena je njegova prva knjiga ,,Kavalaric'' - zbirka vezana za djetinjstvo provedeno u najstarijoj makarskoj ulici u kojoj progovara o ljudima, mjestima, običajima Makarske sa kraja sedamdesetih i početka osamdesetih godina. Nakon knjige koja je izvrsno prihvaćena od strane publike, samo dvije godine nakon Kavalarica, Srzić je čitatelje oduševio sa nastavkom - svojom drugom knjigom ,, Škritorij i Maškadur'' koji donosi još pedesetak priča o stanovnicima stare Kalalarge, dok u drugom dijelu knjige – Maškadur, donosi svojevrsni leksikon makarskih izraza i pojmova, izuzetno vrijedno štivo za sve Makarane, a posebno generacije koje dolaze. Time je jedan važan dio povijesti grada zauvijek sačuvao od zaborava te dao izuzetan doprinos očuvanju identitetagrada.  
Priče o staroj Makarskoj, rodoslovljima makarskih obitelji, važnim ličnostima i događajima iz makarske povijesti, na veselje brojnih čitatelja, i danas objavljuje na portalu Makarska Danas.

**III. POTREBNA FINANCIJSKA SREDSTVA**

Za provedbu ove Odluke nisu potrebna financijska sredstva.

GRADONAČELNIK

dr.sc. Zoran Paunović, v.r.