Na temelju članka 55. Statuta Grada Makarske ("Glasnik Grada Makarske", broj 3/21) Gradonačelnik Grada Makarske, dana 19. kolovoza 2022. godine, donosi

**ZAKLJUČAK**

**o utvrđivanju prijedloga**

**Pravilnika o protokolu Grada Makarske**

**Članak 1.**

Utvrđuje se prijedlog Pravilnika o protokolu Grada Makarske, te se predlaže Gradskom vijeću na usvajanje istog.

**Članak 2.**

Ovaj Zaključak stupa na snagu danom donošenja.

Klasa: 023-01/22-01/1

Ur.broj: 2181-6-01-22-1

Makarska, 19. kolovoza 2022. g.

Gradonačelnik

dr.sc. Zoran Paunović

Na temelju članka 40. Statuta Grada Makarske ( ''Glasnik Grada Makarske'' br. 3/21) Gradsko vijeće Grada Makarske na \_\_\_\_ sjednici održanoj \_\_\_\_\_\_\_ 2022.godine donosi

**PRAVILNIK**

**o protokolu Grada Makarske**

**OPĆE ODREDBE**

Članak 1.

Ovim Pravilnikom uređuje se protokol Grada Makarske u vrijeme državnih blagdana, spomendana i neradnih dana sukladno Zakonu o blagdanima, spomendanima i neradnim danima u Republici Hrvatskoj, za Dan Grada Makarske, za vrijeme manifestacija koje se održavaju pod pokroviteljstvom Grada Makarske te protokol prijma domaćih i stranih državnih dužnosnika, kao i protokol za druge manifestacije i događanja koji nisu izričito navedeni ovim Pravilnikom.

Članak 2.

Izrazi koji se u ovom Pravilniku koriste za osobe muškog roda su neutralni i odnose se na muške i ženske osobe.

**PROTOKOLARNI PRIJMOVI**

Članak 3.

Stalni protokolarni (svečani) prijmovi organiziraju se u povodu:

1. Božićno – novogodišnjih blagdana; prijam za vijećnike Gradskog vijeća, predstavnike gradskih tvrtki, gradskih ustanova, udruga građana, vjerskih zajednica, predstavnike mjesnih odbora kao i javnih djelatnika grada Makarske, po popisu uzvanika kojeg utvrđuje predsjednik Gradskog vijeća u dogovoru s gradonačelnikom;

2. Dana Grada Makarske; prijam nakon svečane sjednice Gradskog vijeća Grada Makarske za ugledne goste s popisa uzvanika kojeg utvrđuje predsjednik Gradskog vijeća u dogovoru s gradonačelnikom.

Članak 4.

Povremeni protokolarni prijmovi organiziraju se:

1. Za najuspješnije učenike osnovnih i srednjih škola i njihove mentore, koji su tijekom školske godine ostvarili najbolje rezultate na državnim i županijskim natjecanjima u znanju i sportu, odnosno, za prvo mjesto na županijskoj razini te prva tri na državnoj razini kao i na međunarodnoj razini prema evidenciji škola, a održat će se u dogovoru sa školama;

2. Za pojedince (sportaše, trenere) i/ili ekipe za ostvarene iznimne sportske rezultate na državnoj, međunarodnoj i svjetskoj razini, kojima se na poseban način promiče ugled grada Makarske i Republike Hrvatske, a održat će se u dogovoru sa sportašima i klubovima.

3. Za pojedince i/ili udruženja koji su svojim umjetničkim, znanstvenim, humanitarnim ili inim radom doprinijeli ugledu, promociji i razvoju grada Makarske.

4. Za mlade koji su se istakli svojim studentskim rezultatima i postignućima, kao i svojim umjetničkim, znanstvenim, humanitarnim ili inim radom te doprinijeli ugledu, promociji i razvoju grada Makarske.

5. Za volontere koji svojim radom i aktivnostima na poseban način doprinose dobrobiti svim građanima, a osobito najugroženijim skupinama.

Tijekom godine održavaju se i drugi prijmovi, sukladno posebnim programima Grada Makarske.

Svečanim prijmovima uz gradonačelnika, ili u slučaju njegove spriječenosti njegovog zamjenika ili predsjednika Gradskog vijeća, nazočit će i osobe koje odredi gradonačelnik.

**SVEČANI DEFILEI I BUDNICE**

Članak 5.

U prigodi obilježavanja državnih blagdana i Dana Grada Makarske održavaju se svečani defilei i budnice Gradske glazbe Makarska gradskom rivom, te drugim dijelovima grada u skladu s programom proslave odnosno obilježavanja blagdana ili spomendana i to:

- na dan Praznika rada 01. svibnja

- na Dan državnosti 30. svibnja

- na Dan antifašističke borbe 22. lipnja

- na Dan pobjede i domovinske zahvalnosti i Dan hrvatskih branitelja 05. kolovoza

- na Dan Hrvatske ratne mornarice 18. rujna

- na Dana Grada Makarske 24. listopada

kao i u drugim prigodama u dogovoru s gradonačelnikom i predsjednikom Gradskog vijeća Grada Makarske.

**ČESTITKE GRAĐANIMA**

Članak 6.

Povodom Božića i Nove godine, Uskrsa, Praznika rada, Dana antifašističke borbe, Dana državnosti, Dana grada Makarske, Dana pobjede i domovinske zahvalnosti i Dana hrvatskih branitelja gradonačelnik i predsjednik Gradskog vijeća upućuju zajedničku čestitku građanima grada Makarske putem službene internetske stranice Grada.

Čestitke se upućuju i prigodom blagdana drugih vjerskih zajednica – Božića i Uskrsa koji se slavi po julijanskom kalendaru, te osobama islamske vjeroispovijesti povodom Ramazanskog Bajrama i Kurban Bajrama.

Čestitke se upućuju i pojedincima, institucijama, udrugama i društvima s područja Grada Makarske, a koji ostvare zapažene rezultate u znanosti, kulturi, gospodarstvu i sportu i sl. u zemlji i inozemstvu.

**SUDJELOVANJE U PROCESIJAMA, MISAMA I DRUGIM SLUŽBENIM PROSLAVAMA U DANE POJEDINIH BLAGDANA**

Članak 7.

Predstavnici Grada Makarske mogu sudjelovati u procesijama, misama u prigodi obilježavanja blagdana i spomendana i u službenim proslavama blagdana koje u Gradu Makarskoj organiziraju i slave pripadnici nacionalnih manjina u Republici Hrvatskoj.

**POLAGANJE VIJENACA**

Članak 8.

Predstavnici Grada Makarske polažu vijence u vrijeme državnih blagdana, spomendana i neradnih dana, te Dana Grada Makarske, na dan blagdana ili dan uoči blagdana, kako slijedi:

a) blagdan:

**- 30. svibnja - DAN DRŽAVNOSTI**

Polaganje vijenaca na:

- Spomenik hrvatskom branitelju

- Spomenik prvom hrvatskom predsjedniku dr. Franji Tuđmanu

**22. lipnja - DAN ANTIFAŠISTIČKE BORBE**

Polaganje vijenaca na:

- Spomenik revolucije na Glavici

**- 05. kolovoza - DAN POBJEDE I DOMOVINSKE ZAHVALNOSTI I DAN HRVATSKIH BRANITELJA**

Polaganje vijenaca na:

- Spomenik hrvatskom branitelju

- Spomenik prvom hrvatskom predsjedniku dr. Franji Tuđmanu

**- 01. studenoga - SVI SVETI**

- Središnji križ na Gradskom groblju Sv. Križa;

**18. studenoga – DAN SJEĆANJA NA ŽRTVE DOMOVINSKOG RATA I DAN SJEĆANJA NA ŽRTVU VUKOVARA I ŠKABRNJE**

Polaganje vijenaca na:

- Spomenik hrvatskom branitelju

- Spomenik prvom hrvatskom predsjedniku dr. Franji Tuđmanu

b) spomendan:

**- 15. siječnja –DAN MEĐUNARODNOG PRIZNANJA REPUBLIKE HRVATSKE I DAN MIRNE REINTEGRACIJE HRVATSKOG PODUNAVLJA**

Polaganje vijenaca na:

- Spomenik hrvatskom branitelju

- Spomenik prvom hrvatskom predsjedniku dr. Franji Tuđmanu

**- 9. svibnja DAN EUROPE I DAN POBJEDE NAD FAŠIZMOM**

- Spomenik revolucije na Glavici

**- 23. kolovoza – EUROPSKI DAN SJEĆANJA NA ŽRTVE TOTALITARNIH REŽIMA – NACIZMA, FAŠIZMA I KOMUNIZMA**

Polaganje vijenaca na:

- Središnji križ Gradskog groblja Sv. Križa

**- 18. rujna - DAN HRVATSKE RATNE MORNARICE**

Polaganje vijenaca na:

- Spomen-ploču pomorske bitke kod Makarske

- Polaganje vijenca u more za sve poginule hrvatske mornare

c) datum od lokalnog značaja

– 21. listopada - **OSLOBOĐENJE GRADA MAKARSKE od nacističke okupacije u II. svjetskom ratu**

Polaganje vijenaca na:

- Spomenik revolucije na Glavici

Vijenci se polažu i u drugim prigodama, a sukladno Zakonu o blagdanima, spomendanima i neradnim danima u Republici Hrvatskoj, kao i u povodu drugih važnih datuma koje Grad Makarska obilježava.

Poziv za obilježavanje državnih blagdana polaganjem vijenaca, točan datum, satnicu i protokol definira Grad Makarska.

**DAN GRADA MAKARSKE**

Članak 9.

Dan Grada se obilježava uz sljedeći program:

- svečana sveta misa

- polaganje vijenaca na Središnji križ Gradskog groblja Sv. Križa uoči ili na Dan Grada

- svečana sjednica Gradskog vijeća

- promenada Gradske glazbe Makarska

**SVEČANE SJEDNICE GRADSKOG VIJEĆA GRADA MAKARSKE**

Članak 10.

Svečana sjednica Gradskog vijeća Makarske održava se prigodom Dana Grada Makarske - 24. listopada. Na svečanoj sjednici povodom Dana Grada uručuju se javna priznanja Grada Makarske utvrđena posebnim aktima Grada.

Sukladno programu rada i potrebama Gradskog vijeća i gradonačelnika svečane sjednice Gradskog vijeća Grada Makarske mogu se održavati i u drugim prigodama.

Na početku svake svečane sjednice izvodi se himna Republike Hrvatske „Lijepa naša domovino“.

Članak 11.

Na dan Grada Makarske 24. listopada gradonačelnik može donijeti odluku da gradska uprava ne radi ili da radi skraćeno, o čemu je gradska uprava dužna pravovremeno i na prikladan način obavijestiti javnost.

Gradonačelnik može u dogovoru s dječjim vrtićem, osnovnim i srednjim školama na području grada Makarske preporučiti da se taj dan u kurikulumu škola i programu rada dječjeg vrtića posebno obilježava.

**SUDJELOVANJE U PROTOKOLU OBILJEŽAVANJA DANA MJESNIH ODBORA I PROTOKOLU OBILJEŽAVANJA JUBILARNIH GODIŠNJICA GRADSKIH USTANOVA I UDRUGA CIVILNOG DRUŠTVA**

Članak 12.

Predstavnici Grada Makarske, u pravilu gradonačelnik i predsjednik Gradskog vijeća, mogu sudjelovati u protokolu obilježavanja dana mjesnog odbora sukladno njihovim protokolima.

Predstavnici Grada Makarske mogu sudjelovati u protokolu obilježavanja značajnih godišnjica pojedinih organizacija, ustanova, trgovačkih društava, udruga građana, sportskih organizacija, političkih stranaka i vjerskih zajednica.

U slučaju spriječenosti gradonačelnika, zamjenjuje ga zamjenik, a u slučaju spriječenosti predsjednika Gradskog vijeća zamjenjuje ga potpredsjednik Gradskog vijeća kojeg odredi predsjednik, odnosno druge osobe koje oni odrede.

**PROTOKOL PRIJMA DOMAĆIH I STRANIH DRŽAVNIH DUŽNOSNIKA**

Članak 13.

Državne domaće i strane dužnosnike koji dolaze u radni ili svečani posjet gradu Makarskoj gradonačelnik i predsjednik Gradskog vijeća dočekuju ispred Gradske vijećnice.

Doček se može organizirati i na nekom drugom mjestu ako tako odredi gradonačelnik u dogovoru s predsjednikom Gradskog vijeća.

Prijam se organizira u gradskoj vijećnici ili na drugom za to prethodno dogovorenom mjestu.

Radnom dijelu posjeta prisustvuju osobe određene od strane gradonačelnika, ovisno o temi i razlogu posjeta.

Gosti se smještaju prema unaprijed određenom rasporedu sjedenja, a u slučaju posjete državnih dužnosnika formira se posebni raspored sjedenja, sukladno protokolu nadležnih državnih tijela. O programu boravka dužnosnika javnost se izvještava sukladno posebnim pravilima.

Prilikom dolaska stranih delegacija uz zastave domaćina istaknut će se i zastava zemlje gosta. Sukladno potrebi osigurat će se prevođenje na susretu te u dogovoru sa gradonačelnikom i predsjednikom Gradskog vijeće prigodni prijam po završetku susreta.

Članak 14.

Prigodom prijma uvaženih gostiju gradonačelnik ima pravo prigodno darovati gosta, a to može biti suvenir s prepoznatljivim simbolima Grada Makarske, knjiga, slika ili drugo umjetničko djelo makarskih umjetnika.

Članak 15.

O svim protokolarnim radnjama i obvezama Grada Makarske javnost će pravovremeno biti obaviještena putem službene internetske stranice Grada Makarske i medija.

**ISTICANJE ZASTAVA**

Članak 16.

Tijekom cijele godine, kao stalni postav, ističe se zastava Grada Makarske, zastava Republike Hrvatske, i zastava Splitsko-dalmatinske županije na za to predviđenim stupovima na zgradi Grada i ispred zgrade Grada na rivi, sve u skladu sa zakonskim odredbama.

Organizaciju isticanja zastava i zamjenu dotrajalih zastava organizirati će nadležna gradska služba.

Članak 17.

Za vrijeme Praznika rada 01. svibnja, Dan antifašističke borbe 22.lipnja, Dana pobjede i domovinske zahvalnosti i Dana hrvatskih branitelja 05. kolovoza, Dana Hrvatske ratne mornarice 18. rujna i Dana Grada Makarske 24. listopada ističu se zastavice na području užeg centra rada.

Zastavice iz stavka 1. će uoči blagdana postaviti i nakon blagdana skinuti osobe koje odredi gradska uprava.

Nabavu zastavica osigurava Grad Makarska.

**SVEČANA OTVARANJA NOVOIZGRAĐENIH OBJEKATA**

Članak 18.

Svečanost otvaranja može se upriličiti na dan početka radova i/ili na dan otvaranja novoizgrađenih objekata.

Gradonačelnik, u dogovoru s predsjednikom Gradskog vijeća, utvrđuje koga će se pozvati da svečano otvori radove, odnosno novoizgrađeni objekt gdje je Grad Makarska bio nositelj investicije, ukoliko radove ne otvara osobno gradonačelnik.

Gradonačelnik, u dogovoru s predsjednikom Gradskog vijeća, utvrđuje popis uzvanika koji će se pozvati (prigodni poziv) na svečano otvaranje, a građanstvo se putem službene internetske stranice grada te medija obavještava i poziva na svečanost otvaranja.

Ispred objekta u pravilu se organizira odgovarajuća bina, ukoliko to tehnički uvjeti dozvoljavaju, koja se ukrašava zastavom Grada Makarske, zastavom Republike Hrvatske i zastavom Europske Unije.

Ukoliko bine nema, onda se navedene zastave ističu na za to prikladno mjesto.

Članak 19.

Svečanost započinje sviranjem himne Republike Hrvatske te se okupljenima obraćaju:

- predstavnik Grada Makarske, koji ujedno i otvara svečanost

- počasni gost

- predstavnik korisnika

Nakon svečanog presijecanja vrpce, ide se u obilazak objekta.

Za vođenje programa može se angažirati i službeni voditelj te organizirati prigodni glazbeno kulturni program.

Članak 20.

Manifestacije, odnosno događaji koji nisu obuhvaćeni ovim protokolarnim pravilima, a održavaju se u organizaciji ili pod pokroviteljstvom Grada Makarske, bit će protokolarno obilježeni na način kako to odredi gradonačelnik, u dogovoru s predsjednikom Gradskog vijeća, ukoliko isto nije prepušteno drugom subjektu.

Članak 21.

Ako nije drukčije određeno ovim Pravilnikom, u slučaju opravdane spriječenosti gradonačelnika, odnosno predsjednika Gradskog vijeća, njihove protokolarne obveze preuzimaju njihovi zamjenici ili druge osobe koje oni odrede.

**POČASNA STRAŽA**

Članak 22.

U trenutku smrti bivših gradonačelnika i predsjednika Gradskog vijeća Grada Makarske, a koji su na funkcije izabrani počevši od prvih, 1993. godine održanih lokalnih demokratskih izbora u Republici Hrvatskoj, te koji su svoju dužnost obavljali najmanje 6 mjeseci i koji nisu s dužnosti razriješeni zbog zakonom propisanih uvjeta za razrješenje, uz suglasnost obitelji pokojnika, Grad Makarska će na posljednji počinak ispratiti uz počasnu stražu uz odar te pokrivanjem lijesa zastavom Grada Makarske koja se prije polaganja pokojnika u grob predaje članu najbliže obitelji.

Počasnu stražu koja se sastoji od šest osoba određuje gradonačelnik, u pravilu u suradnji sa predsjednikom Gradskog vijeća.

**PRIJELAZNE I ZAVRŠNE ODREDBE**

Članak 23.

Danom stupanja na snagu ovog Pravilnika prestaje važiti Pravilnik o protokolu Grada Makarske („Glasnik Grada Makarske“, br.7/14 i 19B/17).

Članak 24.

Ovaj Pravilnik stupa na snagu osmog dana od dana objave u Glasniku Grada Makarske.

Klasa:023-01/22-01/1

Ur.broj: 2181-6-01-22-2

Makarska,\_\_\_\_\_\_ 2022.g.

Predsjednica Gradskog vijeća

Gordana Muhtić, dipl. iur.

**Obrazloženje:**

Obzirom da je od 1. siječnja 2020 na snazi novi Zakon o blagdanima, spomendanima i neradnim danima u Republici Hrvatskoj (NN 110/19) , te da je od 24. prosinca 2020. na snazi Zakon o izmjenama i dopunama Zakona o lokalnoj i područnoj (regionalnoj) samoupravi (NN 144/20) kojim je određeno da općinski načelnik u jedinici lokalne samouprave koja ima više od 10.000 do 100.000 stanovnika ima jednog zamjenika, pristupilo se donošenju novog Pravilnika o protokolu Grada Makarske.

Odredbe Pravilnika su usklađene s novim datumima blagdana i spomendana u Republici Hrvatskoj te je sukladno tome usklađeno ukrašavanje grada i svečani defilei i budnice.

Predloženim pravilnikom, a nakon konzultacija sa zainteresiranim predstavnicima Udruga hrvatskih branitelja, udrugom Saveza antifašista te vjerskim predstavnikom, određeno je da bi se blagdani i značajni datumi obilježavali polaganjem vijenca i/ili paljenjem svijeće kod Spomenika hrvatskom branitelju, Spomeniku revolucije na Glavici, Spomeniku prvom hrvatskom predsjedniku dr. F. Tuđmanu, Središnjem križu na Gradskom groblju Sv. Križa ili na drugim odgovarajućim mjestima ovisno danu koji se obilježava.

U suradnji s ravnateljima odgojno obrazovnih ustanova koje djeluju na području Grada moguće je da Grad preporuči poseban način obilježavanja Dana Grada čime se dodatno ističe važnost tog dana.

Osim službenih blagdana i spomendana u čl. 8 je određeno da se cvijeće polaže i u povodu drugih datuma koji imaju značaj za našu lokalnu zajednicu i kojima se odaje počast pojedincima i skupinama koji su svojim djelovanjem obilježili povijest našeg Grada.

U svečane prijmove dodani su prijam mladih koji su se istakli svojim studentskim rezultatima i postignućima, kao i svojim umjetničkim, znanstvenim, humanitarnim ili inim radom doprinijeli ugledu, promociji i razvoju grada Makarske, te prijam volontera koji svojim radom i aktivnostima na poseban način doprinose dobrobiti svim građanima, a osobito najugroženijim skupinama.

Novom Odlukom u čl. 22. kao novina je počasna straža prilikom posljednjeg ispraćaja bivših gradonačelnika i predsjednika Gradskog vijeća Grada Makarske.

Gradonačelnik

dr.sc. Zoran Paunović