**ZAPISNIK**

**1. sjednice Odbora za međugradsku suradnju održane 4. kolovoza 2022. u Gradskoj vijećnici Grada Makarske**

Početak u 12,30 sati.

Nazočni:

* Frane Filipeti, predsjednik
* Tina Međurečan, članica
* Viki Puharić, članica

Odsutni:

* Miro Mucić, član
* Žarko Klapirić, član

Ostali nazočni:

* Lara Rakušić Ivanković, privremena pročelnica Upravnog odjela za opće poslove i imovinu Grada
* Ivana Pleić, viša stručna suradnica u Upravnom odjelu za javne potrebe i društvene djelatnosti

Nakon utvrđenog kvoruma predsjednik Odbora predložio je sljedeći dnevni red:

1. Prijedlog za potpisivanje Sporazuma o prijateljstvu i suradnji s Gradom Požegom
2. Razno

*Predloženi dnevni red jednoglasno je usvojen sa 3 (tri) glasa ZA.*

**1. Prijedlog za potpisivanje Sporazuma o prijateljstvu i suradnji s Gradom Požegom**

Predsjednik Odbora Frane Filipeti iznio je uvodno obrazloženje. Nakon što su od ranije uspostavljeni kontakti između Big banda Grada Požege i Big banda Grada Makarske, u svibnju ove godine je delegacija Grada Makarske na čelu s gradonačelnikom Zoranom Paunovićem bila u posjetu Gradu Požegi na temu proširivanja suradnje i potpisivanja sporazuma o prijateljstvu o suradnji. Gradonačelnik Makarske i gradonačelnik Požege Željko Glavić razgovarali su na temu proširivanja suradnje na nivou studija koji su kompatibilni jer Veleučilište u Požegi, koje uspješno egzistira već godinama, ima smjerove enogastronomije i IT sektora, zanimljive za naše tržište. To su polazne smjernice buduće suradnje koja se, s obzirom da Požega ima jaku poljoprivredu može proširiti i na gospodarstvo ali i na druge sektore uključivanjem naših javnih ustanova i udruga.

Nakon rasprave u kojoj su se sudjelovali Frane Filipeti, Tina Međurečan i Viki Puharić, predsjednik Odbora stavio je prijedlog na glasovanje.

*Prijedlog za potpisivanje Sporazuma o prijateljstvu i suradnji s Gradom Požegom je jednoglasno usvojen sa 3 (tri) glasa ZA.*

**2. Razno**

Drugu točku predsjednik Odbora iskoristio je kako bi članove upoznao sa dosadašnjim kontaktima sa gradovima prijateljima. Izvijestio je kako od konstruiranja novog saziva Odbora za međugradsku suradnju pa sve do svibnja 2022., zbog korona virusa, nije bilo poziva od strane gradova prijatelja pa se Odbor nije sazivao. Prvi službeni pozivi bili su u povodu Dana Općine Stari Grad Sarajevo, Grada Đakova i Grada Vukovara, a sve tri proslave bile su početkom svibnja ove godine. Budući da se radilo o prvim službenim posjetima, te ograničenim brojem članova delegacije, u svim posjetima je bio gradonačelnik sa još jednim predstavnikom. U lipnju ove godine je delegacija Grada bila i u Olomoucu u povodu održavanja tradicionalnog polumaratona u kojem je sudjelovao i sam gradonačelnik, iskoristivši ovo sportsko događanje za upoznavanje sa gradonačelnikom Olomouca.

Članovi Odbora upoznati su i sa pozivima koje je Grad dobio od Grada Neumarkta i  
 Općine Kavadarci, no izjasnili su se da zbog obveza nisu u mogućnosti biti dio  
 delegacije ukoliko se Grad odazove pozivima.

Sjednica je završila u 12,50 sati.

Zapisnik vodila:  
Ivana Pleić, dipl.novinarka

Predsjednik Odbora

Frane Filipeti, v.r.