Na temelju članka 10. Odluke o javnim priznanjima Grada Makarske („Glasnik Grada Makarske“, broj 14/22) Gradsko vijeće Grada Makarske na \_\_. sjednici održanoj dana \_\_.kolovoza 2022. godine donosi

**O D L U K U**

**o dodjeli Plakete „Grb Grada Makarske“ za 2022. godinu**

Članak 1.

Plaketa „Grb Grada Makarske“ za 2022. godinu dodjeljuje se:

1. Željko Pašalić
2. Valentino Gojak
3. Dr. Suzana Čović

Članak 2.

Plaketa „Grb Grada Makarske“ za 2022. godinu uručit će Gradonačelnik dobitnicima iz članka 1. ove Odluke, na svečanoj sjednici Grada Makarske povodom Dana Grada.

Članak 3.

Ova Odluka stupa na snagu osmog dana od dana objave u "Glasniku Grada Makarske".

KLASA: 021-05/22-50/2

URBROJ: 2181-6-02-1-22-1

Makarska,\_\_. kolovoz 2022.g.

Predsjednica Gradskog vijeća

Gordana Muhtić, dipl.iur.

**O b r a z l o ž e n j e**

**I. PRAVNI TEMELJ**

Pravni temelj za donošenje Odluke o dodjeli Plakete „Grb Grada Makarske“ sadržan je u odredbi čanka 14. Statuta Grada Makarske („Glasnik Grada Makarske“, broj 3/21) kojim je propisana nadležnost Gradskog vijeća Grada Makarske, te članka 15. Odluke o javnim priznanjima Grada Makarske („Glasnik Grada Makarske“, broj 14/22) kojom je Gradsko vijeće Grada Makarske ovlašteno donijeti Odluku o dodjeli Plakete „Grb Grada Makarske“

**II. OSNOVNA PITANJA I OCJENA STANJA**

Gradsko vijeće Grada Makarske donijelo je Odluku o javnim priznanjima Grada Makarske kojom se uređuju uvjeti za dodjelu javnih priznanja, broj, kriterij i postupak njihove dodjele. Navedenom Odlukom su također uređeni uvjeti, kriteriji i postupak za dodjelu Plakete „Grb Grada Makarske“.

Odlukom je utvrđeno da se Plaketa „Grb Grada Makarske“ dodjeljuje se građanima Grada Makarske, udrugama građana, trgovačkim društvima, ustanovama i drugim pravnim osobama prigodom Dana Grada Makarske i drugih obljetnica za općepriznatu djelatnost kojom su znatno pridonijeli razvoju Grada Makarske. Plaketa se može dodijeliti za osobite uspjehe u protekloj godini ili za dugogodišnji rad od osobitog interesa za Grad Makarske.

1. **Željko Pašalić**

Makarski snimatelj Željko Pašalić autor je i vlasnik impresivne video arhive u kojoj se nalazi gotovo sve važno što se u Makarskoj dogodilo u nešto više od četiri desetljeća. Ne postoji naš sugrađanin koji barem u djeliću sekunde nije zabilježen na nekoj njegovoj snimci, niti događaj koji je bio važan za nas grad, a da nije snimljen barem na 20-ak sekundi. Arhiva koju je prikupio u više u 40 godina aktivnog rada neka je vrsta kronika Makarske koja iz godine u godinu ima sve veću vrijednost.

Njegove snimke vrlo brzo postale su zanimljive i regionalnim i nacionalnim televizijskim kućama za koje je neko vrijeme radio kao dopisnik ili surađivao, no uvijek je volio slobodu i samostalan rad u kojem je imao nepogrešiv njuh što je što je vrijedno zabilježiti.

Od 2006. urednik je emisije ,,Makarska televizija'' - jedine emisije koja kontinuirano prati društveni, politički, zabavni, kulturni i sportski život grada. Snimke iz njegove bogate arhive u posljednje vrijeme postaju najgledaniji materijal na youtubeu kanalu Makarske televizije, a najpoznatija, danas antologijska, poznata je pod nazivom ,,Di si bija 1991 aaaaa u BREJANSKOJ.'' Cjelokupnim novinarskim radom, reportažama i dokumentarističkim pristupom stvorio je iznimnu filmsku zbirku koja u budućnosti mora biti valorizirana.

1. **Valentino Gojak**

Valentino Gojak u Makarskom komunalcu d.o.o. zaposlen je kao pometač od 2018. godine.

Svojim pristupom poslu među brojnim sugrađanima vrlo brzo je prepoznat kao jedan od najvrjednijih djelatnika: vrijedan, savjestan, pedantan, uvijek nasmijan i ljubazan prema domaćima i turistima. Rezultati njegovog rada vidljivi su svakog dana pa ga brojni sugrađani svakodnevno ističu kao pozitivan primjer savjesnog obavljanja svog posla ali i kao osobu koja svojim angažmanom svakodnevno utječe na stvaranje pozitivne slike Makarske kao turističke destinacije. Čistoća grada njemu je imperativ ne samo kad radi nego i onda kad završi službeno radno vrijeme. I u svoje slobodno vrijeme prošetat će makarskim kalama i provjeriti ,,je li sve u redu'' i upozoriti na nesavjesno odlaganje otpada brinući cijelo vrijeme o lijepoj slici našeg grada. Valentino je kao veliki promotor Makarske prisutan i na društvenim mrežama, aktivni je član Društva prijatelja Hajduka i često sudjeluje u brojnim humanitarnim akcijama.

1. **Dr. Suzana Čović**

Više od tri desetljeća radila je kao pedijatrica u našem gradu, cijenjena i voljena od djece i roditelja. Uvijek na raspolaganju potrebnima, bilo na telefonu, kućnom pragu u svako doba dana i noći dr. Čović bila je spremna pomoći. Cijeli svoj radni vijek provela je u pedijatrijskoj ambulanti Doma zdravlja prenoseći svoje znanje i pažnju malim pacijentima.

Nesebična, posvećena potrebi djece, često, posebno zadnjih godina svog rada, odricala se godišnjeg odmora i svih prava kako bi bila utjeha i pri ruci svojim malim pacijentima i njihovim roditeljima.

Svjesna važnosti pedijatrijske skrbi odrekla se tako stečenog prava na mirovinu do dolaska pedijatrice sa specijalizacije. Danas, kada smo suočeni s masovnim odlaskom liječnika, ovakva predanost i posvećenost poslu ima još veće značenje i potrebu da se nagradi i ostane trajno zabilježena.

**III. POTREBNA FINANCIJSKA SREDSTVA**

Za provedbu ove Odluke nisu potrebna financijska sredstva.

GRADONAČELNIK

dr.sc. Zoran Paunović, v.r.