Na temelju članka 5. Odluke o javnim priznanjima Grada Makarske („Glasnik Grada Makarske“, broj 14/22) Gradsko vijeće Grada Makarske na \_\_. sjednici održanoj dana \_\_.kolovoza 2022. godine donosi

**O D L U K U**

**o proglašenju počasnog građanina Grada Makarske**

Članak 1.

Počasnim građaninom Grada Makarske proglašava se prof.dr.sc. DRAGAN LJUTIĆ.

Članak 2.

Počasni građanin Grada Makarske, prof.dr.sc. Dragan Ljutić svojim je iznimnim angažmanom kao rektor Sveučilišta u Splitu, kao i svojim osobnim zalaganjima omogućio da Makarska postane sveučilišni grad, te je time posebno zaslužan za promicanje položaja i ugleda Grada Makarske.

Članak 3.

Povelju o proglašenju počasnog građanina uručit će Gradonačelnik počasnom građaninu, iz članka 1. ove Odluke, na svečanoj sjednici Grada Makarske povodom Dana Grada.

Članak 4.

Ova Odluka stupa na snagu osmog dana od dana objave u "Glasniku Grada Makarske".

KLASA: 900-04/22-01/1

URBROJ: 2181-6-02-1-22-2

Makarska,\_\_. kolovoz 2022.g.

Predsjednica Gradskog vijeća

Gordana Muhtić, dipl.iur.

**O b r a z l o ž e n j e**

**I. PRAVNI TEMELJ**

Pravni temelj za donošenje Odluke o proglašenju počasnog građanina Grada Makarske sadržan je u odredbi članka 13. Statuta Grada Makarske („Glasnik Grada Makarske“, broj 3/21) kojim je propisana nadležnost Gradskog vijeća Grada Makarske, te članka 15. Odluke o javnim priznanjima Grada Makarske („Glasnik Grada Makarske“, broj 14/22) kojom je Gradsko vijeće Grada Makarske ovlašteno donijeti Odluku o proglašenju počasnog građanina.

**II. OSNOVNA PITANJA I OCJENA STANJA**

Gradsko vijeće Grada Makarske donijelo je Odluku o javnim priznanjima Grada Makarske kojom se uređuju uvjeti za dodjelu javnih priznanja, broj, kriterij i postupak njihove dodjele. Navedenom Odlukom su također uređeni uvjeti, kriteriji i postupak za proglašenje počasnog građanina Grada Makarske.

Odlukom je utvrđeno da se počasnim građaninom Grada Makarske može proglasiti osoba posebno zaslužna za promicanje vrijednosti demokratskog društva, povijesnih događaja i tradicija hrvatskog naroda, položaja i ugleda Grada Makarske, njegovih odnosa s drugim gradovima u zemlji i inozemstvu te za razvoj Grada Makarske ili pojedinih njegovih djelatnosti; državnik ili dužnosnik druge države, član međunarodne organizacije, odnosno organizacije druge države ili njihovih tijela posebno zaslužan za Grad Makarsku i Republiku Hrvatsku u promicanju njezina suvereniteta, samostalnosti i samobitnosti na općeprihvaćenim načelima suvremenog svijeta.

Makarska je 1. listopada 2019. postala sveučilišni grad – službeno je počeo s radom Preddiplomski studij Hotelijerstvo i gastronomija u sklopu Sveučilišta u Splitu. U odnosu na Opatiju i Dubrovnik, studij u Makarskoj čini osobitim organizacija u kojoj je najviše nastave osmišljeno kroz praktični dio, a čime će studenti nakon diplome odmah biti spremni za buduće radne izazove.

Iza otvaranja izdvojenog studija u Makarskoj, što je prvi izlazak splitskog sveučilišta van Splita u 45 godina postojanja, stajao je mukotrpan rad i pripreme na više razina, ali na čelu stručnog tima splitskog sveučilišta u kontinuitetu je bio rektor prof. dr. sc. Dragan Ljutić koji je bio angažiran u svim segmentima realizacije ovog projekta. Njegova uloga bila je ključna jer je Sveučilište u Splitu potpisnik ugovora o suradnji s Franjevačkom provincijom Presvetog otkupitelja koji su sveučilištu dali na korištenje svoje prostore. Zahvaljujući iznimno dobroj suradnji i komunikaciji na nivou Sveučilište - Provincija - Grad Makarska pribavljene su sve potrebne suglasnosti i građevinska dozvola za rekonstrukciju(promjenu namjene) postojećih prostorija, a do završetka adaptacije osigurani su prostori u kojima će odvijati nastava: nakon hotela Park postignut je dogovor da se nastava izvodi u prostorima Grada Makarske, sve do završetka radova i uređenja prostora Franjevačkog samostana.

Na našu veliku radost postignut je dogovor da se preuređeni prostori, kada nema predavanja, koriste za javna događanja što dodatno govori o podršci koje Sveučilište daje Gradu. Grad Makarska kao turistička destinacija sa značajnim kapacitetima u hotelskom smještaju i dalje će podupirati sve aktivnosti i potrebe studija hotelijerstva i gastronomije u Makarskoj, u financijskom i svakom drugom smislu.

Ove godine Sveučilište u Splitu apliciralo je za dopusnicu da se u Makarskoj uz preddiplomski otvori i diplomski studij za što je dobivena suglasnost.

Otvaranjem diplomskog studija omogućeno je da i studenti koji su studij upisali u Makarskoj ovdje nastave školovanje kao i da u našem gradu nastave studirati studenti koji su svoje akademsko obrazovanje započeli na drugim visokim učilištima.

Otvaranje diplomskog studija koji u perspektivi znači oko pet stotina studenata sa sobom donosi i opravdanost ulaganja u studentski dom što je veliki korak u izgradnji imidža Makarske kao studentskog grada a što je cilj i Grada Makarske i Sveučilišta u Splitu.

Imati podršku Sveučilišta koje je u samo tri godine ishodovalo suglasnost za otvaranje diplomskog studija u Makarskoj dodana je vrijednost i kvaliteta za naš grad kojeg ne bi bilo bez iznimne susretljivosti, angažmana i dobre volje prof. dr. sc. Dragana Ljutića s kojim Grad Makarska već dogovara novi projekt: otvaranje malakološke i botaničke zbirke za studijske potrebe splitskog sveučilišta.

**III. POTREBNA FINANCIJSKA SREDSTVA**

Za provedbu ove Odluke nisu potrebna financijska sredstva.

GRADONAČELNIK

dr.sc. Zoran Paunović, v.r.