**SPORAZUM**

**O PRIJATELJSTVU I SURADNJI IZMEĐU**

**GRADA MAKARSKE**

**I**

**GRADA POŽEGE**

U ime svih građanki i građana Makarske i Grada Požege u duhu iskrenog prijateljstva, predstavnička tijela Grada Makarske i Grada Požege odlučila su započeto prijateljstvo formalizirati u prijateljstvo i suradnju. Suradnja bi se odvijala između građanki i građana, škola, društava, organizacija, institucija, gradske i općinske uprave na polju kulture, obrazovanja, gospodarstva, komunalne politike, sporta te na ostalim društvenim područjima.

Težišta suradnje pojedinačno su navedena kako slijedi:

**Članak 1.**

**Učenici i mladi**

Oba partnera su suglasna o tome da je poticanje razmjene učenika i mladeži od posebnog značenja, tako da će se u posebnoj mjeri poticati susreti i kontakti s djecom i mladima. Pri tom ne igra nikakvu ulogu ostvaruju li se kontakti na školskim, glazbenim, sportskim, kulturnim ili ostalim područjima sve dok su u skladu s idejom ovog sporazuma.

Oba grada će obostrano razmjenjivati iskustva u cilju poboljšanje života djece i adolescenata.

**Članak 2.**

**Gospodarstvo i turizam**

S obzirom na veliki turistički potencijal Grada Makarske i Grada Požege, oba partnera nastojat će unapređivati suradnju i razmjenu informacija u gospodarskom sektoru.

Grad Makarska i Grad Požega će poduprijeti provedbu projekata koji promiču turizam i svoje turističke vrijednosti s zajedničkim ciljem unaprjeđenja turističke ponude. Gradovi će nastojati u projektu o partnerstvu uključiti mjesne tvrtke, udruge i udruženja građana, kao i olakšati uspostavljanje kontakata na području trgovine, obrta i industrije.

**Članak 3.**

**Susreti građana, udruge**

Oba grada su svjesna važnosti razmjena posjeta između skupina građana kako bi se na taj način učvrstila tolerancija i razumijevanje među građanima, te će u tom smislu poticati susrete između skupina građana i udruga. Suradnja i susreti građana će se odvijati po principu uzajamnosti.

**Članak 4.**

**Kultura, sport i obrazovanje**

Kulturni susreti između dvaju partnera trebaju doprinijeti učvršćivanju prijateljstva te boljoj uspostavi suradnje i partnerstva. Sve kulturne, sportske i obrazovne ustanove pozivaju se na sudjelovanja u razmjeni.

**Članak 5.**

**Socijalna politika**

Oba partnera poticat će socijalno umrežavanje istovrsnih ustanova, organizacija i udruga te implementaciju dobrih praksi gradova prijatelja u cilju podizanja razine kvalitete života građana.

**Članak 6.**

**Lokalna samouprava**

Gradovi teže aktivnoj razmjeni na području tema vezanih uz lokalnu samoupravu. Navedeni oblik razmjene odvijat će se prvenstveno na razini gradonačelnika, gradskih vijeća, odnosno gradske uprave.

**Članak 7.**

Grad Makarska i Grad Požega na sebe preuzimaju obvezu da će učiniti sve što je u njihovoj moći kako bi ostvarili ciljeve oblikovane ovim sporazumom. Time izražavaju svoju nadu i spremnost u ostvarivanju i produbljivanju kontakata, susreta, razmjeni informacija, prijateljstva i partnerstva između stanovnika Makarske i Požege.

**Članak 8.**

Na osnovi ovog sporazuma o suradnji će se sastaviti konkretne smjernice za kontakte među

gradovima, razmjena skupina građana i drugi oblici suradnje.

**Članak 9.**

**Trajnost**

Prethodni sporazum je vremenski neograničen, stupa na snagu danom njegova potpisivanju. Za dopune i izmjene istog potrebna je obostrana suglasnost.

U Makarskoj, \_\_\_\_\_\_\_\_\_\_\_\_\_\_ 2022g.

**Za Grad Požegu Za Grad Makarsku**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

gradonačelnik, dr.sc. Željko Glavić gradonačelnik, dr.sc. Zoran Paunović